ઘર માટેની માણસની વિકાસયાત્રા અવિરતપણે ચાલતી રહી છે. પર્ણકુટિરમાં વસતા આપણા પૂર્વજોએ જ્યારે ગારમાટીનું ઘર બનાવ્યું હશે ત્યારે કેવો રોમાંચ થયો હશે! અને એ પછી તો માટી અને લાકડામાંથી બનતાં ઘર, સિમેન્ટ-કોંક્રીટનાં ઘર – બંગલા, હવેલીથી આજના ગગનચુંબી ફ્લેટો સુધીની સફર અત્યંત રોમાંચકારી રહી છે. ઘરનો લિબાશ બદલાયો છે. તેમાં વપરાશનાં ઉપકરણો બદલાયાં છે. મટીરિયલ્સમાં વૈવિધ્ય આવ્યું છે. અવનવી ડિઝાઇનો, વાસ્તુશાસ્ત્ર, આર્કિટેક્ટ કે સિવિલ એન્જિનિયરિંગની વિવિધ તરકીબો તેમાં ભળી છે, પરંતુ ઘર માટે અનિવાર્ય બાબત એ તેમાં ધબકતું માનવજીવન છે. આ હકીકત યુગોના પરિવર્તન પછી પણ બદલાઈ નથી!